ועדת החוקה, חוק ומשפט, כנסת 16, פרוטוקול מספר 662, 2006-02-08 10:25

מיכאל איתן: שלום רבותי, במה אפשר לעזור לכם?

דלית דרור: פרק ד' בחוק הגנת הפרטיות עניינו העברת מידע בין גופים ציבוריים, והוא מאפשר להעביר מידע על ענייניו הפרטיים של אדם בין גופים ציבוריים, לצורך מילוי תפקידם.

דלית דרור: גוף ציבורי – הכוונה למשרדי ממשלה, מוסדות מדינה, המוסד לביטוח לאומי וכו', רשויות מקומיות וכן גוף אחר ששר המשפטים קבע בצו, באישור ועדת החוקה, שהוא גוף ציבורי.

דלית דרור: את הקביעות הללו הוא עושה לגבי פרטי מידע מסוימים.

דלית דרור: גוף נחשב לגוף ציבורי לעניין פרטים מסוימים.

דלית דרור: למשל הסוכנות היהודית היא גוף ציבורי לגבי פרטי מידע מסוימים על עולים חדשים בחמש השנים הראשונות ממועד עלייתם.

דלית דרור: זוהי הכרה לפי שדה המידע.

דלית דרור: גם בתי החולים וגם קופות-החולים הם גופים ציבוריים, כבר היום.

דלית דרור: קופת-חולים כללית – שהיא גם בכובע של קופת-חולים וגם מחזיקה בבתי חולים – פנתה אלינו ואמרה שאין די בפרטי המידע שקבועים בצווים.

דלית דרור: הם באו בבקשה גורפת מאוד, ובסופו של דבר מה שאנחנו מציעים בנוגע להרחבת הצו מצומצם מאוד.

דלית דרור: במקור הם רצו מידע מכל מרשם האוכלוסין על כל האוכלוסייה, שמא יגיע אליהם פציינט.

דלית דרור: הם רצו פרטי לאום ומצב משפחתי – דברים שלא הסכמנו שהם יקבלו.

דלית דרור: בסופו של דבר מדובר בפרטים מינוריים מאוד, שדרושים להם.

מיכאל איתן: המשרד מסכים?

דלית דרור: כן.

מיכאל איתן: ואתם מרוצים?

מיכאל איתן: אז מה הבעיה?

אפרת רוזן: יש לי הערות לגבי פרטי המידע ולגבי השאלה מי מקבל את המידע.

מיכאל איתן: עוד לפני כן: במשרד המשפטים עומדים להקים רשות לטכנולוגיה ומידע.

דלית דרור: בינתיים יש רק החלטות ממשלה וועדת היגוי כלשהי.

דלית דרור: היא עוד לא קמה.

מיכאל איתן: חבל שאנחנו לא מזמינים אותם הנה.

מיכאל איתן: כמה פעמים אמרתי בדיונים כאן שצריך להקים רשות בתוך משרד המשפטים, שתכלול גם את רשם מאגר המידע וגם את אפשרויות הפיקוח, שהיום הן אפסיות.

דלית דרור: זאת הכוונה.

דלית דרור: חבר הכנסת פינס מכיר זאת היטב.

דלית דרור: יש מחדל אכיפתי גדול בנושא הפרטיות.

דלית דרור: זה חלק מההצדקות להקמת הרשות.

מיכאל איתן: יש מקום ליחידה כזאת.

דלית דרור: ביקשנו החלטת ממשלה, והתקבלה החלטה.

דלית דרור: מונה יועץ להקמה.

מיכאל איתן: על-פי הסטטיסטיקה, 80% מהחלטות הממשלה לא מתבצעות.

אופיר פינס-פז: זה הרבה.

מיכאל איתן: יש הרבה החלטות שמתקבלות בוועדות שרים, זה הופך אוטומטית להחלטת ממשלה.

מיכאל איתן: בסטטיסטיקה רואים ש-80% מזה לא מתבצע.

אופיר פינס-פז: יש החלטת ממשלה להעביר 7 מיליון ש"ח לנפגעי המהומות במרר.

אופיר פינס-פז: יש כסף, הבאנו 7 מיליון ₪.

אופיר פינס-פז: אין בממשלה גורם המוסמך לחתום על שיקים לציבור – זה סיפור אמיתי.

אופיר פינס-פז: יש החלטה מלפני חצי שנה.

אופיר פינס-פז: אולמרט נתן הוראה לקובי הבר ולזליכה.

אופיר פינס-פז: אבל כל אחד מכשיל משהו.

אופיר פינס-פז: יש אנשים שהבתים שלהם והמכוניות שלהם נהרסו, ולא היה להם ביטוח – זה לא מעניין אף אחד.

אפרת רוזן: אפריד בין קופות-החולים לבתי החולים.

אפרת רוזן: קופות-החולים יכולות היום לקבל ידיעות על מצב בריאות האדם לצורך הטיפול.

נועה פרסטר: לא, בקופות-החולים יש הרבה יותר מידע.

אפרת רוזן: כרגע אני מדברת על הנקודה הזאת.

אפרת רוזן: יש עוד סוגי מידע שהם יכולים לקבל – לגבי תאונות דרכים ועוד.

אפרת רוזן: הצו מאפשר להם לקבל ידיעות על מצב בריאותו של אדם לצורך הטיפול.

אפרת רוזן: הצו מבקש להרחיב ולקבל תאריך לידה, ארץ לידה וארץ לידת הורים.

אפרת רוזן: השאלה שלי היא איזו חשיבות יש לפרטים האלה, שלא לצורך הטיפול הרפואי?

אופיר פינס-פז: שאלה לגיטימית.

אופיר פינס-פז: למה אתם צריכים את הפרטים?

אפרת רוזן: שלא לצורך הטיפול הרפואי.

אפרת רוזן: הרי לצורך הטיפול הרפואי הם יכולים לקבל זאת גם עכשיו.

אפרת רוזן: הצו מאפשר להם לקבל פרטים לצורך טיפול רפואי.

אפרת רוזן: אז נובע מזה שמבקשים משהו מעבר לטיפול הרפואי.

דלית דרור: לא.

מומי דהן: גם התיקון לצו כותב שזה לצורך הטיפול הרפואי.

מומי דהן: המידע הזה לא קיים בחוק כפי שהוא מנוסח היום.

אפרת רוזן: כרגע החוק מאפשר לקבל ידיעות על מצב בריאות האדם לצורך הטיפול הרפואי.

אפרת רוזן: כאן, בניגוד לבית חולים – שלשם אדם יכול להגיע חסר הכרה – האדם מגיע לקופת-חולים, נרשם, ואפשר לקבל ממנו פרטי מידע חשובים.

מומי דהן: איך נקבל?

מומי דהן: אין לנו גישה אליהם.

מומי דהן: בדיוק את זה הצו מסדיר.

אפרת רוזן: אפשר לבקש את זה מהאדם.

אפרת רוזן: מגיע מבוטח, ואפשר לבקש ממנו מידע.

אפרת רוזן: כרגע הצו לא מאפשר לקבל מידע לגבי אדם ספציפי.

אפרת רוזן: קופת-החולים לא מבקשת מידע על אדם מסוים, הם מקבלים מאגר שלם.

דלית דרור: הפרטים הדמוגרפיים אינם מצב בריאותו של האדם.

מיכאל איתן: ממי אתם מקבלים את הפרטים?

מיכאל איתן: מאיפה אתם שואבים את זה?

מיכאל איתן: מאיזה מאגר?

מומי דהן: אני היועץ המשפטי של קופת-חולים מאוחדת.

מומי דהן: אין לנו גישה למידע.

מומי דהן: גם היום אנחנו זכאים לקבל מידע מהביטוח הלאומי.

מומי דהן: הביטוח הלאומי יודע מי מבוטח בכל קופה, ומעביר לנו קובץ עם המידע שהחוק מאפשר לנו לקבל.

מומי דהן: אם אנחנו צריכים פרטים שנוגעים לתושבות שלו, בקשר לתאונות עבודה וכו', אנחנו נכנסים למאגר ושולפים את המידע.

מומי דהן: אבל אין לנו גישה למידע שנתבקש.

מומי דהן: התבקשו פרטים: תאריך לידה, ארץ לידה ועוד.

מיכאל איתן: לבדך אתה אומר, והבנתי זאת מהמילה "תושבות", שהמשמעות היא לגבי זכויות ותשלומים שקשורים בסטטוס של האדם מול קופת-החולים.

מיכאל איתן: אלו לא ידיעות על מצב בריאותו.

מיכאל איתן: מדובר בידיעה אדמיניסטרטיבית, ומייד נברר אם בצדק או לא בצדק.

מיכאל איתן: קודם כול, נסכים שזה עניין אדמיניסטרטיבי,

מיכאל איתן: שאינו נוגע לסוג הכדורים שהאדם יקבל.

דלית דרור: אלו פרטים דמוגרפיים, לא פרטים על מצב בריאותו של האדם.

דלית דרור: לכן לא נכנס לצו הקיים.

אופיר פינס-פז: אז היועצת המשפטית צודקת.

דלית דרור: לא, כי זאת הסיבה שצריך את התיקון.

אופיר פינס-פז: השאלה שלה צודקת.

אופיר פינס-פז: היא רק שאלה.

מיכאל איתן: נתקדם.

מיכאל איתן: למה אתם רוצים את הפרטים?

מיכאל איתן: למה שלא תשאלו את המבוטח את הדברים האלה, כדי לסדר את העניינים הכספיים ביניכם?

מומי דהן: אני רק רוצה לעשות הבחנה.

מומי דהן: דיברת על "מצבו הרפואי".

מומי דהן: אלו לא פרטים על המצב הרפואי, אלו פרטים לצורך מתן הטיפול הרפואי.

מומי דהן: גם משרד המשפטים מסכים לכך וגם נציגים אחרים שהשתתפו.

מומי דהן: פרטים (1)-(3) שנתבקשו נדרשים לצורך מתן הטיפול הרפואי.

מומי דהן: אפשר להסביר למה.

מומי דהן: אומרים שקופות-חולים זה לא כמו בית חולים, שלשם האדם מגיע חסר הכרה וצריך לראות את המידע מייד.

מומי דהן: אבל זה לא המצב.

מומי דהן: קופות-החולים עושות הרבה עבודה רפואית בלי שהאדם נמצא אצלה.

מומי דהן: חלק ניכר מהעניין זה טיפול במבוטחים בלי שהמבוטח בא למרפאה.

אופיר פינס-פז: הילינג?

מיכאל איתן: הייתי מציג את השאלה בצורה אחרת.

מיכאל איתן: נניח שאת תאריך הלידה, ארץ הלידה, ארץ לידת ההורים, תאריך העלייה וכו' – נניח שבאמת הם צריכים זאת לשם רישום.

מיכאל איתן: יגידו שארץ הלידה חשובה לגנטיקה, למחלות מסוימות.

מיכאל איתן: נגיד.

מיכאל איתן: באמת אפשר לקבל זאת מהאדם, אבל למה זה צריך להפריע לנו שהוא יקבל את זה מהמחשוב?

מיכאל איתן: אפילו כדי לחסוך לאדם ולפקיד את הזמן בהעברת המידע?

אפרת רוזן: אני מזכירה שעשינו יום עיון בנושא של מאגרי מידע.

אפרת רוזן: כרגע מדובר על העברת מאגר מידע שלם, לגבי כלל המבוטחים בקופה מסוימת.

אפרת רוזן: זו לא בקשה לגבי פלוני או אלמוני.

אפרת רוזן: כשמעבירים מאגרים שלמים מגוף אחד לגוף אחר, אני חוששת.

אפרת רוזן: אם לא מדובר במידע שהוא הכרחי לגבי הטיפול באדם, אני מעדיפה לא להעביר את המאגר כמות שהוא.

אופיר פינס-פז: יש להם מאגר גם היום.

אופיר פינס-פז: יהיה להם מאגר עם הפרטים האלה.

אפרת רוזן: מדובר על העברת המאגר של מרשם האוכלוסין.

מיכאל איתן: יש להם גם הפרטים האלה, אבל יהיה להם קל יותר לתאם ולראות שזה תואם.

מיכאל איתן: נניח שהאדם רשם תאריך לידה.

אופיר פינס-פז: הם מקבלים מאגר עם נתונים מסוימים ממשרד הפנים, בעיבוד מחשבי פשוט.

אופיר פינס-פז: הם רוצים להוסיף על זה עוד פרטים.

דלית דרור: וזה רק לגבי מבוטחי אותה הקופה.

מיכאל איתן: המאגר לא קשור למשרד הפנים.

מיכאל איתן: הם בנו להם מאגר, קופת-חולים.

אופיר פינס-פז: לא, אין חיה כזאת.

נועה פרסטר: אין לנו מידע אחר.

אופיר פינס-פז: מניסיוני, כל המאגרים, גם של הביטוח הלאומי, גם של מס הכנסה, הכול זה משרד הפנים.

אופיר פינס-פז: על זה עושים עיבודים.

אופיר פינס-פז: אל יש מאגר אחד למדינה, מרשם האוכלוסין.

אופיר פינס-פז: עליו עושים עיבודים.

אופיר פינס-פז: מה שיש לקופות-החולים הוא הבסיס של משרד הפנים, בהגבלות על-פי חוק, באמצעות הביטוח הלאומי.

אופיר פינס-פז: הוא יודע להפריד בין המבוטחים לפי קופות.

מיכאל איתן: אבל האדם מגיע להירשם בקופת-החולים.

נועה פרסטר: כבר לא נרשמים בקופה בכלל.

נועה פרסטר: נרשמים בדואר, והביטוח הלאומי מעביר.

אופיר פינס-פז: הוא מעביר כסף לפי מספר המבוטחים.

מיכאל איתן: גם אם לא נרשמים, זה עדיין לא משנה.

מיכאל איתן: במקום שהפקיד ימלא הפרטים, אתם מקבלים אותם.

מיכאל איתן: אבל מאגר המידע שלכם רחב בהרבה, כי יש בו כל המידע הרפואי.

נועה פרסטר: אבל אנחנו לא מדברים על אינפורמציה רפואית.

נועה פרסטר: לכל לקוח יש מידע, אבל הרופא במרפאה לא מקליד במחשב את ארץ לידת ההורים.

נועה פרסטר: אנחנו מבקשים זאת כדי לסייע לרופא כשהוא בודק את האדם.

אפרת רוזן: אני חוששת מהעברת מאגר שלם.

דלית דרור: קובעים את השדות.

דלית דרור: חותכים לפי שדות.

אופיר פינס-פז: כדי להפיס את דעתך, או את דעתנו, השאלה שאת צריכה לשאול או אנחנו צריכים לשאול היא איך מי שצריך לפקח יפקח.

אופיר פינס-פז: זו גב' טפירו, לא?

אופיר פינס-פז: או מאגרי המידע.

אופיר פינס-פז: צריך לתת דוח לוועדת החוקה, שמראה שקופת-חולים כללית או קופת-חולים מאוחדת מנהלות את המאגר באופן תקין.

אופיר פינס-פז: אם זה מנוהל באופן תקין, אפשר להמשיך להעביר מידע.

אופיר פינס-פז: אם לא, בעיה.

אופיר פינס-פז: השאלה אם מישהו עושה ביקורת.

אליעזר כהן: כלומר, כל אחד יקבל רק מה את שהוא צריך ומה שנקבע שהוא צריך.

מיכאל איתן: אני בעד שנאשר את הצו.

מיכאל איתן: השאלות שאופיר מעלה קשורות ברמות הפיקוח בהרבה מאגרי מידע.

מיכאל איתן: אנחנו צריכים לעשות סדר, לדעת למי יש גישה.

מיכאל איתן: בזמנו הצעתי שתהיה תפיסת רוחב של כל מיני מאגרי מידע.

מיכאל איתן: אנשים שנמצאים, שתהיה להם גישה למאגרי מידע שעלולות להיות בהם בעיות שנוגעות לפרטיות – שיחתמו שהם מודעים לכך, ושאסור להם למסור מידע.

מיכאל איתן: שיהיה סטטוס כזה, שמי שיש לו זכות, יש לו גם חובות.

מיכאל איתן: אבל בזה הרשות תצטרך לטפל, אלו ענייני חקיקה.

מיכאל איתן: אני מקיים הצבעה על אישור הצו: אושר פה אחד.

מיכאל איתן: תודה רבה.